识鉴

《世说新语》 · 刘义庆

曹公少时见乔玄，玄谓曰："天下方乱，群雄虎争，拨而理之，非君乎？然君实是乱世之英雄，治世之奸贼。恨吾老矣，不见君富贵，必当为子孙故也。"

石勒不知书，使人读汉书。闻郦食其劝立六国后，刻印将授之。大惊曰："此法当失，云何得遂有天下？"至留侯谏，乃曰："赖有此耳。"

张季鹰辟齐王东曹掾，在洛见秋风起，因思吴中菰菜羹、鲈鱼脍，曰："人生贵得适意尔，何能羁宦数千里以要名爵！"遂命驾便归。俄而齐王败，时人皆谓为见机。

王平子素不知眉子，曰："志大其量，终当死坞壁间。"

周伯仁母冬至举酒赐三子曰："吾本谓度江托足无所。尔家有相，尔等并罗列吾前，复何忧？"